2007 թուականին իրականացած Սուրբ Խաչ եկեղեցիին բացումէն վերջ աշխարհիս ամէն կողմէն հայեր սկսան Վան երթալ այցելելու համար հայութեան ամենարժէքաւոր սրբութիւններէն մէկը նկատուող Աղթամարի Սուրբ Խաչ եկեղեցին:Այս ուխտագնացութիւններուն շնորհիւ Վան քաղաքի եւ շրջակայքի տնտեսական կացութիւնը յատկանշական կերպով բարելաւուիլ սկսաւ:Տուեալներ չկան գիտնալու համար թէ եկեղեցիին թանգարան ըլլալով վերաբացուած 2007 թուականէն մինչեւ այսօր այցելողները որքան հասոյթ ձգած են քաղաքին, բայց ըստ տեղական թերթերուն 19 Սեպտեմբեր 2010 թուականին կատարուած արարողութեան մասնակցելու համար Վան գացող շուրջ 4-5 հազար հոգին, 3 օրուան մէջ 2 միլիոն տոլար հասոյթ ձգած է:Այսինքն, եկեղեցիին նորոգութեան համար պետութեան ծախսած 1,5 միլիոն տոլարէն 5 հարիւր հազար տոլար աւելին եւ միայն 3 օրուայ մէջ:Ասկէ կարելի է հասկնալ թէ պետութեան համար ինչ շահաբեր ներդրում մը եղաւ Սուրբ Խաչ եկեղեցիին վերանորոգումը: Ասկէ զատ զանազան Եւրոպական հաստատութիւններ 50 միլիոն ամերիկեան տոլարի հասնող ներդրումներ ընելու ծրագիրներ կը պատրաստեն: